BECL : ทางด่วนสำหรับลงทุน
โดย...สุกิจ อุดมศิริกุล
7 มิ.ย. 2555

โดย...สุกิจ อุดมศิริกุล
สวัสดีครับทุกท่าน ในระหว่างที่กำลังรอความชัดเจนเกี่ยวกับผลการเลือกตั้งของฝรั่งเศสและกรีซ ในวันที่ 17 มิ.ย. รวมถึงอยู่ในช่วงลุ้นว่าสเปนจะแก้ไขปัญหาหนี้เสียในธนาคารอย่างไร (แก้ไขด้วยตัวเองหรือขอความช่วยเหลือจากประเทศอื่น) บทความในสัปดาห์นี้จึงขอเปลี่ยนบรรยากาศมาแนะนำหุ้นที่ผมคิดว่าน่าสนใจในการซื้อเพื่อการลงทุนในช่วงเวลาที่ตลาดหุ้นมีความผันผวน โดยหุ้นที่ผมแนะนำ คือ บริษัท ทางด่วนกรุงเทพ หรือ BECL ครับ 
หากเปรียบเทียบราคาหุ้น BECL เทียบกับ SET index จะเห็นได้ชัดเจนว่า ราคาหุ้น BECL ปรับตัวขึ้นมากกว่า SET index ตั้งแต่ช่วงปลายเดือน ก.พ. ซึ่งเป็นช่วงที่นักวิเคราะห์เริ่มเปลี่ยนมุมมองมาเป็นบวกมากขึ้นต่อหุ้น BECL 
คาดว่าจะเซ็นสัญญาสัมปทานทางด่วนใหม่เร็วๆ นี้ ย้อนกลับไปในเดือน ก.ค. 2554 BECL ชนะประมูลสัมปทานทางด่วนศรีรัช–วงแหวนรอบนอกกรุงเทพมหานคร (กทม.) มูลค่า 2.5 หมื่นล้านบาท หลังจากใช้เวลาเจรจาในรายละเอียดเกือบ 1 ปี คณะรัฐมนตรี (ครม.) ก็มีวาระพิจารณาอนุมัติสัมปทานดังกล่าวในเดือนนี้ ประเมินตามหลักอนุรักษนิยมได้ว่าสัมปทานทางด่วนใหม่นี้ จะทำให้มูลค่าของ BECL ปรับเพิ่มขึ้นได้อีก 4 บาท/หุ้น
กำไรมีแนวโน้มปรับตัวเพิ่มขึ้น 15-23% ต่อปีในปี 2555-2557 สัมปทานทางด่วนใหม่จะมีผลกระทบน้อยมากต่อผลการดำเนินงานของ BECL ในช่วงของการก่อสร้างนาน 4 ปี อย่างไรก็ดี กำไรของบริษัทมีแนวโน้มที่จะมีอัตราเติบโตเป็นตัวเลขสองหลักในระยะ 3 ปีข้างหน้านี้ กำไรจากการดำเนินธุรกิจปกติที่ปรับตัวลดลงมากถึง 28% ในปีที่ผ่านมามีสาเหตุหลักมาจากการจ่ายส่วนแบ่งรายได้ให้กับการทางพิเศษแห่งประเทศไทย (กทพ.) เพิ่มขึ้นตามที่ระบุไว้ในสัญญาสัมปทาน หากตัดผลกระทบที่เกี่ยวข้องกับสถานการณ์น้ำท่วมออกไป เราพบว่าธุรกิจหลักของ BECL มีความแข็งแกร่ง และในตอนนี้ก็ส่งสัญญาณถึงการปรับตัวดีขึ้น โดยปริมาณการจราจรมีแนวโน้มกลับมาเติบโตตามเป้าที่ 6.5% ในปี 2555 หรือมากกว่าสองเท่าของอัตราเติบโตเฉลี่ย 10 ปีที่ 3% และมีแนวโน้มที่สดใสตามแนวโน้มยอดขายรถยนต์ ปัจจัยสำคัญที่จะช่วยสนับสนุนให้กำไรปรับตัวเพิ่มขึ้น คือ : 1) การขึ้นอัตราค่าผ่านทางอีก 5 บาท (+11%) ตั้งแต่เดือน ก.ย. 2556 ซึ่งได้รับความคุ้มครองจากอัตราเงินเฟ้อสะสมจริง นับตั้งแต่การปรับอัตราค่าผ่านทางเพิ่มขึ้นครั้งก่อน และ 2) การลดอัตราภาษีเงินได้นิติบุคคลลงจาก 30% เหลือ 23% ในปี 2555 และ 20% ในปี 2556
“ซื้อ” ก่อนที่นักวิเคราะห์ในตลาดจะปรับราคาเป้าหมายเพิ่มขึ้น แม้ราคาหุ้น BECL ปรับตัว Outperform ตลาดอยู่ 15% มาตั้งแต่ต้นปีนี้ แต่ราคาหุ้น BECL ก็ยัง Underperform ตลาดอยู่มาก (29%) นับตั้งแต่ต้นปี 2553 ซึ่งเป็นช่วงที่ผลการดำเนินงานของบริษัทปรับตัวแย่ลงครั้งก่อน เชื่อว่าราคาหุ้น BECL น่าจะปรับตัวขึ้นต่อไปได้อีก และคาดว่าการเซ็นสัญญาสัมปทานทางด่วนใหม่ในเดือนนี้จะเป็นปัจจัยสำคัญที่ช่วยกระตุ้นให้ราคาหุ้นปรับตัวเพิ่มขึ้น และส่งผลทำให้นักวิเคราะห์ในตลาดปรับราคาเป้าหมายของ BECL เพิ่มขึ้น เมื่อรวมสัญญาสัมปทานทางด่วนใหม่เข้ามา SCBS จึงปรับราคาเป้าหมายกลางปี 2556 ของ BECL ที่คำนวณได้จากวิธี SOTP เพิ่มขึ้นจาก 26 บาท/หุ้น เป็น 30 บาท/หุ้น หรือให้ Upside 29% และแม้ว่าจะมีโครงการใหม่ แต่ BECL ก็จะไม่เปลี่ยนแปลงนโยบายจ่ายเงินปันผลของบริษัท เนื่องจากบริษัทจะจัดหาเงินทุนทั้งหมดจากการกู้ยืมมาใช้สนับสนุนโครงการใหม่ ดังนั้นจึงคาดการณ์ผลตอบแทนจากเงินปันผลอีก 6% ซึ่งจะทำให้ผลตอบแทนที่เราคาดหวังทั้งหมดจาก BECL อยู่ที่ระดับ 35%
ทั้งหมดเป็นความเห็นส่วนตัวของผมเองนะครับ